ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
การกำหนดหลักประกันเป็นทรัพย์สินที่บริษัทเงินทุนต้องเรียก
-------------------------

 อาศัยอำนาจตามความในมาตรา
๓๐ (๕) แห่งพระราชบัญญัติการประกอบ
ธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์
พ.ศ. ๒๕๒๒ ธนาคารแห่งประเทศไทย 
ออกประกาศเป็นข้อกำหนดด้วยความเห็นชอบของรัฐมนตรีว่าการกระทรวงการคลัง
ดังต่อไปนี้

 ข้อ ๑
การที่บริษัทเงินทุนให้กู้ยืมเงินแก่บุคคลหรือห้างหุ้นส่วนดังต่อไปนี้
 (๑)
ผู้ถือหุ้นของบริษัทเงินทุนนั้นซึ่งถือหุ้นเกินร้อยละสิบของจำนวนหุ้นที่
จำหน่ายได้แล้วทั้งหมดของบริษัทเงินทุนนั้น
 (๒) บริษัทจำกัดที่บริษัทเงินทุน กรรมการ
ผู้จัดการ หรือพนักงานหรือบุคคลผู้มี
อำนาจในการจัดการของบริษัทเงินทุนนั้น ถือหุ้นรวมกันเกินร้อยละสิบของจำนวนหุ้นที่จำหน่ายได้
แล้วทั้งหมดของบริษัทจำกัดดังกล่าว
 (๓) ห้างหุ้นส่วนสามัญที่กรรมการ ผู้จัดการ
หรือพนักงาน หรือบุคคลผู้มีอำนาจ
ในการจัดการของบริษัทเงินทุนนั้น เป็นหุ้นส่วน
 (๔) ห้างหุ้นส่วนจำกัดที่กรรมการ ผู้จัดการ
หรือพนักงาน หรือบุคคลผู้มีอำนาจ
ในการจัดการของบริษัทเงินทุนนั้น
เป็นหุ้นส่วนจำพวกไม่จำกัดความรับผิด หรือเป็นหุ้นส่วนจำพวก
จำกัดความรับผิดที่มีหุ้นรวมกันเกินร้อยละสิบของทุนทั้งหมดของห้างหุ้นส่วนจำกัดดังกล่าว
 (๕) บริษัทจำกัดหรือห้างหุ้นส่วนที่กรรมการ
ผู้จัดการ หรือพนักงาน หรือบุคคล
ผู้มีอำนาจในการจัดการของบริษัทเงินทุนนั้น
เป็นกรรมการผู้จัดการ หรือพนักงานหรือบุคคลผู้มี
อำนาจในการจัดการ
 บริษัทเงินทุนนั้นต้องให้ผู้กู้นำทรัพย์สินมาจำนำหรือจำนองเป็นประกันเต็ม
จำนวนหนี้ เว้นแต่จะมีธนาคารค้ำประกันเต็มจำนวนหนี้
หรือได้รับอนุญาตจากธนาคารแห่ง
ประเทศไทย

 ข้อ ๒
ผู้ถือหุ้น กรรมการ ผู้จัดการ หรือพนักงาน หรือบุคคลผู้มีอำนาจในการ
จัดการของบริษัทเงินทุนในข้อ ๑
ให้หมายความรวมถึงบุคคลหรือห้างหุ้นส่วนดังต่อไปนี้ด้วย
 (๑) คู่สมรส
หรือบุตรซึ่งยังไม่บรรลุนิติภาวะของบุคคลดังกล่าว
 (๒) ห้างหุ้นส่วนสามัญที่บุคคลดังกล่าว
หรือคู่สมรส หรือบุตรซึ่งยังไม่บรรลุ
นิติภาวะของบุคคลดังกล่าว เป็นหุ้นส่วน
 (๓) ห้างหุ้นส่วนจำกัดที่บุคคลดังกล่าว
หรือคู่สมรส หรือบุตรซึ่งยังไม่บรรลุ
นิติภาวะของบุคคลดังกล่าว
เป็นหุ้นส่วนจำพวกไม่จำกัดความรับผิดหรือเป็นหุ้นส่วนจำพวกจำกัด
ความรับผิดที่มีหุ้นรวมกันเกินร้อยละสามสิบของทุนทั้งหมดของห้างหุ้นส่วนจำกัดนั้น
 (๔) บริษัทจำกัดที่บุคคลดังกล่าว หรือคู่สมรส
หรือบุตรซึ่งยังไม่บรรลุนิติภาวะ
ของบุคคลดังกล่าว หรือห้างหุ้นส่วนตาม (๒) หรือ (๓)
ถือหุ้นรวมกันเกินร้อยละสามสิบของจำนวน
หุ้นที่จำหน่ายได้แล้วทั้งหมดของบริษัทจำกัดนั้น

 ข้อ ๓
ข้อกำหนดในข้อ ๑ ไม่ใช้บังคับสำหรับการที่บริษัทเงินทุนให้กู้ยืมเงินแก่
ธนาคาร บริษัทเงินทุน บริษัทหลักทรัพย์
หรือสถาบันการเงินที่มีกฎหมายเฉพาะจัดตั้งขึ้น

 ข้อ ๔
ทรัพย์สินที่จะต้องนำมาจำนำหรือจำนองเป็นประกันตามประกาศนี้
หมายถึงทรัพย์สินดังต่อไปนี้
 (๑) หลักทรัพย์รัฐบาลไทย ได้แก่
  (ก) ตั๋วเงินคลัง
  (ข) พันธบัตร
 (๒)
หุ้นกู้และพันธบัตรที่กระทรวงการคลังค้ำประกันต้นเงินและดอกเบี้ย
 (๓) หุ้น หุ้นกู้ และพันธบัตรของนิติบุคคลที่มีกฎหมายเฉพาะจัดตั้งขึ้น
 (๔)
ตั๋วเงินที่บริษัทเงินทุนผู้ให้กู้ยืมเงินเป็นผู้ออก
 (๕)
หลักทรัพย์จดทะเบียนและหลักทรัพย์รับอนุญาตในตลาดหลักทรัพย์แห่ง
ประเทศไทย
 (๖) อสังหาริมทรัพย์
 การตีราคาทรัพย์สินตาม
(๑) (๒) (๓) และ (๔) จะต้องไม่เกินมูลค่าที่ตราไว้
 การตีราคาทรัพย์สินตาม
(๕) จะต้องไม่เกินร้อยละเจ็ดสิบของราคาซื้อขาย
ครั้งสุดท้ายในตลาดหลักทรัพย์แห่งประเทศไทย
 การตีราคาอสังหาริมทรัพย์ตาม
(๖) ที่เป็นที่ดินจะต้องไม่เกินราคาประเมินของ
กรมที่ดิน
ส่วนที่เป็นอสังหาริมทรัพย์อื่นจะต้องไม่เกินมูลค่าตามบัญชีหรือตามราคาทุนที่ได้หักค่า
เสื่อมราคาแล้ว

 ข้อ ๕
การให้กู้ยืมเงินแก่บุคคลหรือห้างหุ้นส่วนตามข้อ ๑ ที่บริษัทเงินทุนได้
กระทำขึ้นก่อนวันที่ประกาศนี้มีผลใช้บังคับโดยไม่มีทรัพย์สินมาจำนำหรือจำนองเป็นประกันเต็ม
จำนวนหนี้ให้บริษัทเงินทุนถือปฏิบัติดังนี้
 (๑)
ในกรณีที่การให้กู้ยืมเงินดังกล่าวได้กระทำขึ้นเสร็จสิ้นสมบูรณ์ก่อนวันที่
ประกาศนี้ใช้บังคับ
และยังไม่ถึงกำหนดชำระเงินคืนตามสัญญาบริษัทเงินทุนต้องให้ผู้กู้นำทรัพย์สิน
มาจำนำหรือจำนองเป็นประกันจนเต็มจำนวนหนี้
ภายในหนึ่งปีนับแต่วันที่ประกาศนี้ใช้บังคับ เว้น
แต่จะจัดให้มีธนาคารเป็นผู้ค้ำประกันจนเต็มจำนวนหนี้
หรือได้รับการผ่อนผันจากธนาคารแห่ง
ประเทศไทย
 (๒)
ในกรณีที่เป็นการให้กู้ยืมเงินที่ต้องชำระคืนเมื่อทวงถามบริษัทเงินทุนต้อง
ให้ผู้กู้นำทรัพย์สินมาจำนำหรือจำนองเป็นประกันจนเต็มจำนวนหนี้
หรือให้ผู้กู้ชำระเงินคืน แล้วแต่
กรณี ภายในหกเดือนนับแต่วันที่ประกาศนี้ใช้บังคับ
เว้นแต่จะจัดให้มีธนาคารเป็นผู้ค้ำประกันจน
เต็มจำนวนหนี้ หรือได้รับการผ่อนผันจากธนาคารแห่งประเทศไทย
 (๓)
ในกรณีที่ผู้กู้ทำสัญญากู้ยืมเงินจากบริษัทเงินทุนในวงเงินที่ตกลงกันและ
ผู้กู้ได้รับเงินบางส่วนตามสัญญาดังกล่าวไปแล้ว
บริษัทเงินทุนจะต้องดำเนินการตาม (๑) หรือ (๒) 
แล้วแต่กรณี
สำหรับเงินที่ให้กู้ยืมไปแล้วส่วนเงินที่เหลือตามสัญญา
บริษัทเงินทุนจะให้กู้ยืมได้ก็ต่อ
เมื่อได้จัดให้ผู้กู้นำทรัพย์สินมาจำนำหรือจำนองเป็นประกันจนเต็มจำนวนหนี้นั้น
เว้นแต่จะจัดให้มี
ธนาคารเป็นผู้ค้ำประกันจนเต็มจำนวนหนี้
หรือได้รับการผ่อนผันจากธนาคารแห่งประเทศไทย

 ข้อ ๖
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

 ประกาศ
ณ วันที่ ๓ ธันวาคม ๒๕๒๒
 
นุกูล ประจวบเหมาะ
   ผู้ว่าการธนาคารแห่งประเทศไทย

[รก.๒๕๒๒/๒๐๕/๒๓พ/๑๒ ธันวาคม ๒๕๒๒]

 พุทธชาด
/ แก้ไข
 ๑๖ ตุลาคม ๒๕๔๕
 A
+ B (C )